Virallinen lehti nro C 142 , 21/05/1999 s. 0096



KIRJALLINEN KYSYMYS E-3156/98 esittäjä(t): Felipe Camisón Asensio (PPE) komissiolle (19. lokakuuta 1998) Aihe: Pk-yrityksille annettavan avun koordinointi komission ja Euroopan investointipankin välillä Äskettäin Euroopan investointipankki myönsi neljälle espanjalaiselle ja portugalilaiselle säästöpankille lainan, joka auttaa perustamaan 10 000 miljoonan pesetan riskipääomarahaston pienten ja keskisuurten yritysten innovatiivisten investointihankkeiden rahoittamista varten. Johtaako tällainen toimi siihen, että myös komission vastaavanlaiset toimet vahvistuvat? Jos johtaa, miten se tapahtuu ja kuinka laajasti? Komission jäsenen Yves-Thibault de Silguynkomission puolesta antama vastaus (27. marraskuuta 1998) Amsterdamissa kesäkuussa 1997 kokoontunut Eurooppa-neuvosto kehotti kasvua ja työllisyyttä koskevassa päätöslauselmassaan Euroopan investointipankkia (EIP) tehostamaan toimintaansa yhteisön työllisyyttä parantavien investointihankkeiden tukemiseksi. EIP käynnisti erityisen toimintaohjelmansa ASAP:n (Amsterdam special action programme) 20. elokuuta 1997. EIP perusti ohjelman puitteissa "pk-ikkunan" vahvistaakseen erityisesti korkean teknologian alalla toimivien ja alan nopeaa kasvua edistävien innovatiivisten pk-yritysten pääomapohjaa. Pk-yrityksillä on keskeinen asema työpaikkojen luomisessa. Niiden toimintaa voidaan helpottaa pääomasijoituksilla, mikä voi puolestaan helpottaa lainarahoituksen saantia. Pk-ikkunaan kuuluu jaetun riskin globaalilainoja ja uusi Euroopan teknologian rahoitusjärjestelmä (European technology facility, ETF). Jaetun riskin globaalilainojen muodossa EIP antaa eurooppalaisten pankkialan yhteistyökumppaniensa käyttöön varoja, joilla nämä voivat tukea omalla vastuullaan pk-yritysten toimintaa. EIP jakaa rahoitustoimintaan liittyvän riskin lainan myöntävän yhteistyökumppanin kanssa. Kysymyksessä mainittu rahoitusjärjestely on yksi kymmenestä järjestelystä, ja rahoituksen yhteismäärä on jo 277,8 miljoonaa ecua. Mukana on rahoituslaitoksia yhdeksästä jäsenvaltiosta. EIP on myös osoittanut 125 miljoonaa ecua Euroopan teknologian rahoitusjärjestelmälle, jota sen puolesta hallinnoi Euroopan investointirahasto (European investment fund, EIF). Varat on tarkoitettu riskipääomaksi ja omaksi pääomaksi rahastoille tai venture capital -yrityksille, jotka erikoistuvat alku- tai laajentumisvaiheessa olevien pk-yritysten rahoittamiseen. Kymmenen hankkeeseen osallistuvan yrityksen arvellaan sijoittavan noin 500 miljoonaa ecua pk-yrityksiin. Näihin rahoitusinstrumentteihin liittyvien riskien vakuutena voidaan käyttää 1 000 miljoonaa ecua EIP:n toimintaylijäämää vuosina 1997-2000. Kasvua ja työllisyyttä koskevaan Luxemburgin Eurooppa-neuvoston hankkeeseen, jota parlamentti tukee, kuuluu myös yhteisön talousarviosta rahoitettavien (420 miljoonaa ecua kaudelle 1998-2001) rahoitusjärjestelyjen perustaminen innovatiivisia ja uusia työpaikkoja luovia pk-yrityksiä varten. Näihin järjestelyihin kuuluvat Euroopan investointirahaston hallinnoima riskipääomajärjestelmä (ETF start-up), joka on tarkoitettu pk-yritysten perustamista ja toiminnan käynnistämistä varten, järjestelmä monikansallisten yhteisyritysten perustamisen rahoitusta varten (Joint European Venture) ja Euroopan investointirahaston hallinnoima pk-yritysten takausjärjestelmä, jolla parannetaan äskettäin perustettujen yritysten lainansaantimahdollisuuksia. Kummankin järjestelmän tavoitteena on parantaa työpaikkoja luovien pk-yritysten mahdollisuuksia saada rahoitusta. Järjestelmät kuitenkin eroavat toisistaan pääasiassa riskiin suhtautumisessa (Luxemburgin aloitteeseen liittyy yleisesti ottaen enemmän riskejä) ja rahoituksen välittäjinä toimivien laitosten valinnassa. Luxemburgin aloitteen ja ASAP:n rahoitusjärjestelyt ovat erilaisia mutta täydentävät toisiaan.